যুক্তরাষ্ট্রের নিষেধাজ্ঞা উপেক্ষা করে তেল রফতানি অব্যাহত রাখবে ইরান। দেশটির প্রেসিডেন্ট হাসান রুহানি এ অঙ্গীকার করেছেন। তিনি জানিয়েছেন, ইরানের তেল রফতানির ওপরে যুক্তরাষ্ট্রের অবরোধ ও হুমকির বিরুদ্ধে দাঁড়াবে তার দেশ। রাষ্ট্রীয় সংবাদমাধ্যম ইরনাকে বুধবার দেয়া এক বিবৃতিতে তিনি তার এ প্রতিজ্ঞা ব্যক্ত করেন। যুক্তরাষ্ট্রকে হুমকি দিয়ে তিনি বলেন, যদি তারা তাদের এ অসম্ভব চিন্তাটি মাথা থেকে না সরায় তাহলে তাদের এর পরিণতি সম্পর্কে অবগত থাকা উচিত। তারা জানে, যদি ইরান তেল রফতানি করতে না পারে তাহলে অন্যরাও পারবে না। এসময় রুহানি স্পষ্ট করে বলেননি যুক্তরাষ্ট্রকে কী ধরনের পরিণতি ভোগ করতে হবে। তবে এর আগে ইরানি কর্মকর্তারা অনেকবার হুমকি দিয়েছে যে তারা প্রয়োজনে হরমুজ প্রণালি বন্ধ করে দেবে। ইরনা, আইআরআইবি।